Ir-rapport tal-Fond Monetarju Internazzjonali, l-IMF, ippubblikat nhar il-Ġimgħa li għadda jxejjen għal kollox il-propoganda li l-ekonomija kienet diġà sejra tajjeb fi żmien l-amministrazzjoni preċedenti. Tikkonferma dan analiżi li tħares lejn ir-rapport li l-IMF ippubblika nhar il-Ġimgħa u tqabblu ma' dawk ippubblikati fl-2012 u f'Mejjju 2013, meta kienet għadha tinbidel l-amministrazzjoni. Filwaqt li fir-rapport ta' nhar il-Ġimgħa l-IMF tkellem fuq ekonomija b'saħħitha b'mod eċċezzjonali, fl-2012 l-esperti tal-IMF kienu tkellmu dwar it-tkabbir ekonomiku moderat u r-riskji. Kelma b'kelma r-rapport tal-2012 kien isostni li "growth in the Maltese economy is moderating and the outlook is subject to downside risks." Saħansitra it-tbassir għat-tkabbir tal-ekonomija ta' pajjiżna fl-2012 kien ta' 1% tal-Prodott Domestiku Gross u bil-mod jitla' għal 2% fl-2015. Illum, ċifri maħruġa mill-NSO jindikaw li t-tkabbir ekonomiku fl-2015 kien ta' 7.4% jew kważi erba' darbiet akbar. Riżultat ta' hekk it-ton tar-rapport tal-IMF inbidel totalment. Issa l-IMF qed tgħid: "Malta's economic growth has been exceptionally strong." L-ekonomisti li analizzaw ir-rapporti għall-KullĦadd fissru kif dan huwa riżultat dirett tad-diversi miżuri li ħa l-Gvern ta' Joseph Muscat. Jgħiduha l-esperti tal-IMF llum, u nintebħu biha iktar jekk inħarsu lejn ir-rapport tal-2012. F'dak ir-rapport l-esperti kienu semmew "a soft real estate market, deteriorating confidence, and ongoing fiscal consolidation. At the same time, uncertainty in economic policy could adversely affect growth if investment decisions and structural reforms are put on hold." Fir-rapport maħruġ nhar il-Ġimgha jingħad li t-tkabbir qawwi tal-ekonomija Maltija huwa minħabba "sound policies". Dan ifisser li minn sitwazzjoni ta' inċertezza u kunfidenza nieżla minħabba d-deċiżjonijiet li ħadet l-amministrażżjoni ta' Lawrence Gonzi u Simon Busuttil, issa pajjiżna dawwar id-direzzjoni b'mod deċiżiv. L-ekonomisti li tkellmu ma' din il-gazzetta nnotaw l-iktar il-bidla tal-analiżi tal-IMF fejn jidħlu l-finanzi pubblici. Fil-bidu ta' din il-leġiżlatura l-esperti tal-IMF kienu qed ibassru li pajjiżna illum kien se jkollu defiċit ta' 3.5%. B'hekk kienu jemmnu li sal-lum pajjiżna kien ikun għadu fil-proċedura ta' dejn eċċessiv tal-Unjoni Ewropea. B'riżultat ta' hekk il-piż tad-dejn nazzjonali kien mistenni li jitla' għal rekord ta' 75% tal-ġid nazzjonali. B'kuntrast, fir-rapport li ħarġu nhar il-Ġimgħa li għadda, l-ekonomisti tal-IMF issa qed jgħidu li s-sena d-dieħla d-defiċit se jaqa' sew taħt il-1%. Mentri d-dejn nazzjonali saħansitra mistenni jaqa' taħt is-60% tal-ġid nazzjonali. Fil-fatt fir-rapport tal-2012 l-IMF kien wissa li "further fiscal consolidation is required to ensure debt dynamics attain sustainability, thus reducing fiscal risks to manageable levels." L-ekonomisti tal-IMF kienu wkoll sostnew li "bold policy actions are necessary to reduce contingent liabilities arising from the public corporations." Fost l-oħrajn kienu rrimarkaw fuq is-sitwazzjoni ħażina ħafna tal-Enemalta. B'kuntrast fir-rapport ta' nhar il-Ġimgha, l-esperti tal-IMF faħħru l-mod kif il-Gvern irreveda n-nefqiet tiegħu. Semmew ukoll kif ir-ristrutturar tal-Enemalta ħalla impatt pożittiv. Kellhom kliem ta' tifħir ukoll għar-riforma tal-pensjonijiet fejn sostnew li "recent steps to reform the pension system are commendable." Kuntrast ieħor mal-2012 meta tant kienu mħassba fuq is-sistema tal-pensjonijiet f'pajjiżna li kienu pproponew "accelerating the planned gradual increase in the retirement age to 65." Proposta li l-Gvern preżenti ma jemminx fiha u sforz il-miżuri li ttieħdu lanqas l-esperti internazzjonali m'għadhom isemmuha. Il-popolazzjoni tixjieħ, l-enerġija, l-edukazzjoni u l-kompetittività kienu lkoll oqsma li tliet snin ilu l-esperti tal-IMF kienu inkwetati ferm dwarhom tant li kienu jħossu li l-problemi mhux indirizzati kienu qed inaqqsu sewwa l-potenzjal ta' Malta. Din hija stampa totalment differenti minn dik li toħroġ mir-rapport ta' jumejn ilu fejn intqal li "looking ahead, the key policy challenge is to sustain the high growth and make it more inclusive in an increasingly uncertain external environment." Dan ifisser li skont l-IMF l-isfida għal pajjiżna issa mhix ġejja min-nuqqas ta' deċiżjonijiet jew riformi, imma minħabba l-klima ekonomika ta' madwarna. Saħansitra wara li l-IMF nnutat li nħoloq momentum ekonomiku qawwi ħafna f'pajjiżna, frott deċiżjonijiet tajba f'diversi oqsma, issa qed taqbel mal-mira tal-Gvern li huwa importanti li l-ġid jasal għand kulħadd.